РЕШЕНИЕ 2007/244/ОВППС НА СЪВЕТА
от 23 април 2007 година
за изпълнение на Съвместно действие 2005/557/ОВППС относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур
СЪВЕТЪТ НА ЕВРОПЕЙСКИЯ СЪЮЗ,
като взе предвид Съвместно действие 2005/557/ОВППС на Съвета от 18 юли 2005 г. относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур (1), и по-специално член 8, параграф 1, алинея втора от него, заедно с член 23, параграф 2 от Договора за Европейския съюз,
като има предвид, че:
(1)
На 17 октомври 2006 г. Съветът прие Решение 2006/725/ОВППС (2), относно изпълнението на Съвместно действие 2005/557/ОВППС относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур, с което удължи финансирането за нейната гражданска част до 30 април 2007 г.
(2)
В очакване на преминаването на мисията на Африканския съюз към съвместна операция на ООН/АС (3), Съветът, в съответствие с член 2 на Решение 2006/486/ОВППС, реши да продължи дейността по оказване на гражданско-военната помощ от страна на Европейския съюз на мисията на Африканския съюз в суданската област Дарфур.
(3)
По отношение на гражданската част Съветът следва да вземе решение относно финансирането на продължаването на дейността по оказване на помощ.
(4)
Дейността по оказване на помощ ще се провежда в контекста на ситуация, която може да се влоши и това би могло да навреди на целите на ОВППС така, както са определени в член 11 от Договора,
РЕШИ:
Член 1
1. Референтната сума, предназначена за покриване на разходите, свързани с прилагането на раздел II от Съвместно действие 2005/557/ОВППС от 1 май 2007 г. до 31 октомври 2007 г., е в размер на 2 125 000 EUR. Тази сума обхваща периода на текущия мандат на AMIS и последващ преходен период, водещ до евентуално преминаване към съвместна операция на ООН/АС.
2. Управлението на финансовите разходи на базата на предвидената в параграф 1 сума се извършва при спазване на процедурите и правилата, прилагани към общия бюджет на Европейската общност, с изключение на това, че Общността няма запазено право по отношение на предварителното финансиране.
Гражданите на трети страни имат право да представят оферти за сключване на договори.
3. Извършените разходи се признават, считано от 1 май 2007 г.
Член 2
Съветът следва най-късно до 30 юни 2007 г. да вземе решение дали дейността по оказване на помощ от страна на ЕС следва да бъде продължена.
Член 3
Настоящото решение влиза в сила от датата на неговото приемане.
Член 4
Настоящото решение се публикува в Официален вестник на Европейския съюз.
Съставено в Люксембург на 23 април 2007 година.